O akanya gore Jehofa o ne a ikutlwa jang fa a ntse a lebile a le kwa legodimong a bona moporofeti wa gagwe yo o rategang a rapame fa tlase ga setlhare mo nageng e bile a ikopela go swa? Karabo ga e gake. Fa Elija a sena go thulamela, Jehofa o ne a romela moengele kwa go ene. Moengele o ne a tsosa Elija ka bonolo ka go mo ama a bo a re: “Tsoga, o je.” Elija o ne a dira jalo ka gonne moengele o ne a mmeetse dijo tse di motlhofo—senkgwe se se bothitho le metsi. A mme o ne a leboga moengele yoo? Pego e re bolelela fela gore moporofeti o ne a ja a nwa a bo a boa gape a robala. A o ne a kgobegile marapo thata mo a neng a sa kgone go bua? Mme gone moengele o ne a mo tsosa lekgetlo la bobedi, gongwe ka masa. O ne a rotloetsa Elija gape a re, “Tsoga, o je,” mme a oketsa ka mafoko ano a a nametsang, “gonne loeto lo loleele thata mo go wena.”—1 Dikgosi 19:5-7.